'Aanranding' van joernalis veroordeel | Maroela Media
Zuma se konvooi verlaat oudpresident Mandela se huis in Houghton, Johannesburg. Foto: EWN/Twitter
'n Video van die voorval volg onderaan die berig. Die Suid-Afrikaanse Nasionale Redakteursforum (Sanef) het die beweerde aanranding van 'n joernalis deur 'n lid van pres. Jacob Zuma se BBP-beskermingseenheid veroordeel.
"Sanef verwag dat staatsamptenare, veral diegene wat die president op openbare aktiwiteite vergesel, die regte en pligte van die media sal respekteer en joernaliste met respek sal hanteer," het die organisasie Donderdag in 'n verklaring gesê.
Reinart Toerien, joernalis van Eyewitness News (EWN), het Maandag 'n klag van aanranding teen Zuma se beskermingseenheid gelê.
Toerien is glo buite voormalige pres. Nelson Mandela se huis in Houghton, Johannesburg, aangerand. EWN sê Toerien het met sy kamera op die sypaadjie gestaan toe die konvooi by die hek uitgery het. Een van die sekuriteitswagte het glo sy arm uit 'n swart viertrekvoertuig gesteek en gesê hy moet "voertsek" voordat hy Toerien geklap en die videokamera weggestamp het. Dié beeldmateriaal is opgeneem en op EWN se webwerf gepubliseer. Klik hier om meer te lees.
Katy Katopodis, hoofredakteur van EWN, het die gedrag veroordeel.
Sanef sê hy ondersteun Katopodis in haar versoek vir 'n volle ondersoek en tugstappe. Die organisasie sê daar was 'n aantal aanvalle op joernaliste en burgers die afgelope paar maande. "Sanef keur die aksie van Toerien goed dat hy kriminele klagte by die Norwood-polisiestasie teen die lid van die BBP-beskermingseenheid gelê het. Hy het die voorval op video vasgevang en die voertuigregistrasienommer is duidelik sigbaar."